|  |  |
| --- | --- |
|  |  |

**ACTA DE LA SESSIÓ ORDINÀRIA DE 3 DE MARÇ DE 2023 DE LA MESA NEGOCIADORA DE LA UNIVERSITAT DE VALÈNCIA**

**Assistents**

|  |  |
| --- | --- |
| **Per la Universitat** Ernest Cano Cano, vicerector d’Ordenació Acadèmica i Professorat.Juan Vicente Climent , gerent.José Ramírez Martínez, vicegerent de RRHH i Organització Administrativa.Marina Talavera Ballester, tècnica de gestió del Servei de RRHH-PDI**Seccions sindicals**Maribel Belda Ferrer (CCOO)Lara Manyes i Font (CCOO)Juan Miguel Soria García (CCOO)Joan Carles Bernard i García (CGT)Ramón Lozano Escrig (CGT)Carmen Hernández Ortega (CSIF)Gloria Royo de León Parra (CSIF)Carolina Sanchis Crespo (CSIF)Héctor Monterde i Bort (SATTUI)Hang Ferrer Mora (SATTUI)Germán Nando Rosales (STEPV)Alicia Martí Climent (STEPV)Carlos Vicente Celda Muñoz (UGT)Aniceto Masferrer Domingo (UGT)Virginia Pardo Iranzo (UGT) | A la ciutat de València, a les 09:15 hores del dia 3 de març de 2023, reunits els assistents relacionats al marge esquerre, a la Sala de Juntes, Nivell III de l'edifici de Rectorat, s'inicia la sessió de la Mesa Negociadora per a tractar l’ordre del dia següent:1. Aprovació, si escau, de l'acta de la sessió anterior.
2. Informació de la Secretaria General sobre l’elaboració de la normativa de convivència de la Universitat de València.
3. Aprovació, si escau, de la modificació de l’article 1.2 del Reglament per a l’estabilització del professorat associat.
4. Aprovació, si escau, de la proposta de distribució de l’oferta d’ocupació pública de PDI per a l’any 2023.
5. Aprovació, si escau, dels criteris per al desenvolupament de la carrera docent del PDI de la Universitat de València per al curs 2023-2024.
6. Aprovació, si escau, del Reglament del professorat emèrit de la Universitat de València.
7. Torn obert de paraules.
 |

El vicerector d’Ordenació Acadèmica i Professorat comença la reunió donant la benvinguda a tots i a totes i reparteix entre les persones assistents la proposta de distribució de l’oferta d’ocupació pública de PDI de l’any 2023 actualitzada. Així mateix presenta a la nova secretària de la Mesa Negociadora Marina Talavera Ballester, del Servei de PDI-RRHH.

**Punt 1.- Aprovació, si escau, de l'acta de la sessió anterior.**

SATTUI sol·licita fer una correcció al paràgraf segon de la pàgina 6 de l’acta de la sessió anterior i que quede redactat de la següent forma:

 “SATTUI: Planteja per a futures reflexions de la Mesa Negociadora la distribució del crèdit sindical del PDI, actualment es fa proporcionalment a les 3 funcions: docència, gestió i investigació. Proposa que totes les hores a descomptar ho siguen de docència amb un límit (per exemple de nou crèdits).”

El vicerector d’Ordenació Acadèmica i Professorat demana el vot per a l’aprovació de l’acta de la sessió anterior. S'aprova per unanimitat de les seccions sindicals presents l’acta de la sessió d’1 de febrer de 2023 amb la modificació esmentada.

**Punt 2.- Informació de la Secretaria General sobre l’elaboració de la normativa de convivència de la Universitat de València.**

El vicerector d’Ordenació Acadèmica i Professorat dona la benvinguda a la secretària general de la Universitat de València i li dona la paraula.

La secretària general informa en els següents termes:

En aquest moments s’està elaborant el document de la normativa de convivència perquè la llei de convivència universitària s’aprovà el 22 de febrer 2022 i en el Consell de Govern de 29 d’abril s’aprovà la constitució provisional de la Comissió de convivència universitària per a què en cas d’apertura d’expedient disciplinari i de conflicte, una de les parts puga acollir-se a conciliació.

La comissió és paritària i està formada per membres que tenen experiència en estudiantat i en conciliació. Està integrada per:

* 2 PDI: Pedro Rafael Gil Monte i Raquel Guillén
* 2 PAS: Assumpta Marco i Carles Xavier López
* 2 estudiants: Víctor Herrera Latorre i Rocío Briet Reyes
* vicerectora d’Igualtat, Helena Rausell com a presidenta de la Comissió.

Les universitats públiques celebraren reunions conjuntes per a establir uns criteris comuns i així redactar el reglament disciplinari de l’estudiantat, el qual obligava la Llei de convivència que estiguera aprovat en el termini d’un any. Després de diverses reunions, s’aprovaren uns principis comuns que respecten les cinc universitats públiques de la Comunitat Valenciana.

En el seu desenvolupament s’ha aprofitat l’ocasió per a elaborar una normativa de convivència més ampla que regula:

* Drets i deures de tota persona que integra la comunitat universitària
* Reglament disciplinari dels estudiants

El procediment que s’ha seguit és crear un grup de treball del qual forma part la síndica de greuges i directora de la unitat d’Igualtat. En la primera reunió s’elaborà un esborrany i en les següents s’ha treballat sobre el mateix.

La secretaria general comenta la tramitació necessària per a l’aprovació de la normativa de convivència: exposició pública, assessoria jurídica, comissió d’estatus i consell de govern.

El vicerector d’Ordenació Acadèmica i Professorat dona les gràcies a la secretaria general per la seua participació.

**Punt 3.- Aprovació, si escau, de la modificació de l’article 1.2 del Reglament per a l’estabilització del professorat associat.**

El vicerector d’Ordenació Acadèmica i Professorat recorda que en reunions anteriors totes les seccions sindicals estigueren d’acord en rebaixar a 8 anys el requisit mínim d’antiguitat per a l’estabilització del professorat associat a temps parcial, la qual cosa requereix la modificació de l’article 1.2 del Reglament per a l’estabilització del professorat associat a temps parcial (ACGUV 247/2009).

UGT sol·licita aclariment de l’últim paràgraf de l’article 1.2 del Reglament respecte a la data en la qual han de reunir-se els requisits legals per a sol·licitar l’estabilització.

El vicerector d’Ordenació Acadèmica i Professorat contesta que, en el cas del professorat contractat doctor i en el cas del professorat titular d’universitat, la data que s’utilitza per a planificar l’oferta pública és el 31 de desembre de l’any anterior, però en previsió que es quede menys llista que places vacants, s’inclou la possibilitat que es puga incorporar la llista fins a l’1 de març per a no obrir un procediment posterior.

En el cas del professorat associat, per contra, se sap que el nombre places és inferior al de sol·licituds fins i tot complint els requisits a 31/12. Per tant, no s’obri la possibilitat d’ampliació fins a l’1 de març.

A continuació, demana el vot i s’aprova per unanimitat de totes les seccions sindicals la modificació de l’article 1.2 del Reglament per a l’estabilització del professorat per a rebaixar a 8 anys el requisit mínim d’antiguitat.

**Punt 4.- Aprovació, si escau, de la proposta de distribució de l’oferta d’ocupació pública de PDI per a l’any 2023.**

El vicerector d’Ordenació Acadèmica i Professorat comenta que a pesar d’haver repartit el document actualitzat a l’inici d’aquesta Mesa Negociadora, s’estan produint comunicacions d’acreditacions en aquests moments, la qual cosa canviaria el document repartit. A data 1 de març es tancava la possibilitat de comunicació però en la promoció del professorat ajudant doctor si comuniquen l’acreditació fins al mateix dia que se celebre el Consell de Govern s’admetrà la mateixa.

SATTUI sol·licita que s’habilite un espai disc per a poder incloure la documentació que s’ha de tractar a la Mesa Negociadora.

El vicerector indica que la comunitat virtual ja està creada i que no s’utilitza perquè les seccions sindicals en reunions prèvies indicaren que s’emprara la comunicació per e-mail, ja que els permisos que habiliten l’accés són individuals i no podia autoritzar-se com a usuari a la secció sindical en general. Es pot tornar a valorar si s’empra la comunitat virtual.

Respecte al document de distribució de l’oferta pública d’ocupació de PDI per 2023, el vicerector assenyala els canvis incorporats per tal d’actualitzar les acreditacions. A més puntualitza dues coses:

* La proposta continua mantenint la doble referència a professorat contractat doctor i a la figura de professorat permanent laboral que determina la legislació universitària, tot i que, quan es publique l’oferta d’ocupació pública ja estarà en vigor la LOSU i correspondrà indicar sols “professorat permanent laboral”.
* Com ocorre amb la resta d’universitats, continua sense obtindre’s la confirmació de la taxa de reposició per banda de la Direcció General de Funció Pública.

El vicerector d’Ordenació Acadèmica i Professorat indica que en finalitzar la Mesa Negociadora enviarà a les seccions sindicals l’últim document actualitzat.

CSIF pregunta si poden informar el personal interessat sobre les dades reflectides en el document i el vicerector d’Ordenació Acadèmica i Professorat contesta que sí però de les dades del document actualitzat.

El vicerector d’Ordenació Acadèmica i Professorat sol·licita el vot i s’aprova per unanimitat de totes les seccions sindicals la proposta de distribució de l’oferta d’ocupació pública del PDI per a l’any 2023.

**Punt 5.- Aprovació, si escau, dels criteris per al desenvolupament de la carrera docent del PDI de la Universitat de València per al curs 2023-2024.**

El vicerector d’Ordenació Acadèmica i Professorat indica que els criteris no han canviat respecte a l’última vegada que estigueren treballant, per la qual cosa demana el vot i s’aprova per unanimitat de totes les seccions sindicals els criteris per al desenvolupament de la carrera docent del PDI de la Universitat de València per al curs 2023-2024.

**Punt 6.- Aprovació, si escau, del Reglament del professorat emèrit de la Universitat de València.**

El vicerector d’Ordenació Acadèmica i Professorat recorda que en reunions anteriors s’ha estat treballant aquest reglament. Demana posar en valor el document que ara es presenta, que suposa avanços respecte a la regulació actual quant als criteris per poder fer propostes de professorat emèrit, així com per les millores que en el procés negociador s’han introduït per tal de garantir una adequada protecció de les persones interessades. No s’ha pogut arribar a un acord complet respecte a la proposta de contractació per banda del Consell de Departament, però en la negociació sindical s’ha incorporat una flexibilitat perquè el Consell de Govern puga decidir finalment en les situacions en què la proposta del departament no siga favorable.

El vicerector explica que ha defensat aquesta flexibilitat en la Comissió de Professorat i que, malgrat les opinions contràries a qüestionar l’acord del Consell de Departament, aquesta Comissió ha emés informe favorable al text. Igualment la Comissió d’Estatuts l’ha informat favorablement. Recorda que els reglaments referits al PDI no sols són objecte de negociació en la Mesa Negociadora sinó que també requereixen informe d’aquestes comissions, d’acord amb els Estatuts de la Universitat de València.

A més vol aclarir que les contractacions de professorat emèrit no perjudicaran la dotació d’ajudants doctors nous ni a la revisió de plantilla ni als processos de promoció, qüestió que era una preocupació important per a les seccions sindicals i s’incorporà expressament al text.

Així mateix, informa que es va realitzar un canvi en l’última versió per a fer referència en el preàmbul a la LOSU i que, a resultes de la modificació del Decret 174/2002 que ja s’aprovà el dilluns en Mesa general de negociació de les universitats públiques valencianes, en la versió actual del reglament s’indica que el contracte serà de 3 hores.

El vicerector d’Ordenació Acadèmica i Professorat dona la paraula a les seccions sindicals.

El representant d’UGT agraeix al president de la Mesa Negociadora l’esforç realitzat i aporta un escrit mitjançant el qual indica la seua postura front al Reglament de professorat emèrit. Sol·licita que conste en acta i el llig a continuació (s’adjunta com a annex 1 d’aquesta acta). Indica com a principals objeccions les següents: empitjora les condicions actuals del professorat emèrit quant a salari i obligacions docents; atorga primacia a criteris de selecció poc acadèmics en cas de limitació de places, ja que el criteri de priorització seria l’exercici de càrrecs o responsabilitats de gestió, l’accés als quals no depén dels mèrits personals; presenta inconsistències jurídiques, en exigir que el procediment s’inicie amb una proposta acordada pel Consell de Departament i establir que en cas de ser rebutjada puga seguir la tramitació. Defensa que la proposta de contractació s’inicie per sol·licitud del propi interessat al Consell de Govern, acompanyada d’un informe preceptiu i raonat del departament. Proposa una redacció alternativa als articles 5.1, 5.2, 6.2, 7.2 i manifesta que la posició de la secció sindical seria favorable si s’accepta la modificació proposada.

El vicerector puntualitza que no existeixen inconsistències jurídiques, com s’ha assenyalat per banda de la representació d’UGT, perquè el reglament ha sigut informat favorablement per assessoria jurídica i per la Comissió d’Estatuts.

CCOO planteja un dubte tècnic pel que respecta a la prohibició en el Reglament de tindre càrrecs de gestió unipersonal, però si permet les “tasques de gestió”.

El vicerector d’Ordenació Acadèmica i Professorat indica que aquesta diferenciació està recollida en el Reglament de Càrrecs Acadèmics.

SATTUI dona suport a la proposta del company de la secció sindical d’UGT i demana aclarir el canvi que s’ha fet en el text sobre la dedicació del contracte. Puntualitza que en la normativa autonòmica actual hi ha tres opcions: temps complet, 6+6 i 3+3. En l’últim document que es va treballar s’optà pel 3+3 i aquesta possibilitat baixa el sou respecte a l’actual contracte 6+6. Qüestiona si es pretén canviar ara el contracte i la dedicació.

El vicerector d’Ordenació Acadèmica i Professorat indica que la denominació del contracte de 3 hores fa referència a 3 hores de docència setmanals (que correspondria a 90 hores en un curs) i 3 hores de tutoria setmanals. Però per al professorat emèrit s’ha rebaixat a un terç la dedicació docent, és a dir, a 30 hores perquè l’objectiu és possibilitar que puguen dedicar-se a altres activitats.

STEPV indica que no entén la justificació de la modificació del Reglament. S’ha fet al·lusió a la Comissió de Professorat i vol indicar que a pesar de ser un òrgan col·legiat, és un òrgan consultiu i vol donar valor a aquesta Mesa Negociadora. Des de la secció sindical no estan d’acord amb la docència obligatòria i prefereixen la regulació actual perquè obligar el personal emèrit a impartir docència, tindrà conseqüències en la resta de personal del departament.

A més, el Decret 174/2002 diu que les funcions del professorat emèrit seran establides per cada universitat, per la qual cosa, no veu necessària eixa modificació perquè no aporta cap millora. El tema del sou no els preocupa perquè el més important per a eixe professorat és la vinculació amb la institució i ajudar a les persones més joves. És per això que la secció sindical manté la seua negativa a la proposta de la modificació del Reglament.

El vicerector indica que sí és necessari tenir aquest Reglament perquè la regulació actual deixa fora propostes de professorat emèrit que amb la nova regulació sí es podran fer. ja que els criteris són més flexibles. Es tracta d’un contracte laboral, per tant les obligacions i els drets han de quedar clars.

CSIF valora positivament l’esforç realitzat per la institució en qüestions com que la capacitat docent del professorat emèrit no es tinga en compte per a la dotació de noves places, revisió de vacants i promoció, així com que s’haja indicat que les renovacions siguen de 2 anys en cas que hi haguera limitació de places de professorat emèrit, que s’avance la convocatòria de propostes perquè es puguen tenir en compte per al POD i que la persona interessada puga continuar amb la tramitació de la proposta encara que hi haja acord desfavorable del Consell de Departament. Però aquest últim punt els sembla que no està ben resolt jurídicament i que necessitaria un major diàleg, en la línia assenyalada pel representant d’UGT. Per aquest motiu, la postura de CSIF seria l’abstenció perquè no hi ha un consens.

El vicerector indica que en la reunió de treball prèvia ja s’havia plantejat aquesta qüestió i que la posició de CSIF havia estat favorable a la proposta que avui es porta per la institució.

CCOO manté el seu suport a la proposta del reglament.

CGT indica que no veuen necessària aquesta figura per la qual cosa s’abstenen.

El vicerector d’Ordenació Acadèmica i Professorat indica que aleshores no hi ha suficient majoria per a tindre un acord en la Mesa Negociadora sobre aquest reglament. A més assenyala que l’últim dia s’havia arribat a un preacord no complet però suficient, però en el dia de hui hi ha seccions sindicals que han canviat de postura.

Manifesta el seu malestar amb aquesta situació, tant pel fet que cal mantenir els acords aconseguits en les reunions de treball prèvies a la Mesa com perquè entén que finalment no s’han tingut en compte els equilibris institucionals que s’han d’aconseguir en la negociació de les qüestions referides a PDI, dins del marc dels Estatuts de la nostra Universitat. Assenyala el vicerector que amb aquest resultat queda qüestionat el paper que, com a president de la Mesa Negociadora i alhora president de la Comissió de Professorat, ha tingut en els últims anys buscant un consens en els dos àmbits per tal d’aconseguir finalment l’aprovació dels acords en Consell de Govern.

UGT indica que entén perfectament el malestar del vicerector d’Ordenació Acadèmica i Professorat però que eixa secció sindical ha mantingut la seua postura fins ara. A més assenyala que el fet que no s’aprove una sola proposta no significa que es qüestione la credibilitat del president de la Mesa Negociadora.

També indica que la proposta de Reglament té informes favorables d’assessoria jurídica i de la Comissió de Professorat, però que si els seus arguments foren informats per assessoria jurídica i per la Comissió de Professorat, serien igualment vàlids. A més explica que el president no està en tela de judici per a la seua secció sindical.

SATTUI explica que la situació és pot resoldre treballant més el document presentat.

CSIF assenyala que la Mesa Negociadora està per a negociar i aclareix que han modificat la seua postura perquè hi ha hagut propostes fonamentades amb més consistència que en la Mesa anterior. Assenyala que el consens és la millor garantia de la negociació i per això s’abstenen, però recalca que el president de la Mesa no està qüestionat i ha fet una activitat encomiable.

El vicerector d’Ordenació Acadèmica i Professorat indica que tenia una petició expressa de la Comissió de Professorat de tindre un reglament de professorat emèrit per a aplicar-lo el pròxim curs. Comunicarà a la rectora l’actual situació.

UGT indica que els sindicats es dediquen a la negociació i CSIF no ha mostrat canvi de posició sinó una postura de suport per a la protecció d’uns treballadors. A més assenyala que tots els sindicats tenen total respecte al president de la Mesa Negociadora i a la institució.

**Punt 7.- Torn obert de paraules.**

El vicerector d’Ordenació Acadèmica i Professorat obri un torn de paraules i es produeixen les següents intervencions:

CGT sol·licita informació sobre les següents qüestions:

* Les conseqüències que tindran les inspeccions de treball que s’han produït sobre la situació del personal subjecte a les ajudes Margarita Sala i Maria Zambrano.
* Si hi ha acord en la Mesa General d’universitats sobre la modificació del Decret de retribució de professorat.
* Sobre el PAS, la publicació d’un calendari dels processos selectius pendents.
* El reglament propi del personal investigador de projectes adscrits a departaments o instituts els permet formar part dels òrgans de decisió, però els estatuts i els reglaments de funcionaments del departament no els permet formar part dels consells de departament.

STEPV pregunta sobre si es podrà reprendre la negociació de la reducció d’hores per coordinacions docents. A més indica que l’últim correu que s’envià tingué problemes per descarregar la documentació i sol·licita que la documentació s’incorpore com document adjunt o mitjançant un avís en la consigna. Respecte a la problemàtica sobre les ajudes Margarita Sala i Maria Zambrano també sol·licita informació.

CSIF assenyala el següent:

* Està pendent de negociar una ampliació de la reducció de la càrrega docent per responsabilitats de gestió acadèmica perquè en comparació amb altres universitats les nostres reduccions són més baixes.
* Han rebut un escrit de professorat ajudant doctor contractat en el curs 2022-2023 (s’adjunta com a annex número 2 d’aquesta acta), que considera que la LOSU els perjudica en comparació amb les noves incorporacions i realitzen les següents peticions: impartir 180 hores de docència i promocionar el tercer any de contracte i no el quart.

UGT pregunta quan es produirà la regularització dels contractes d’obra i servei a contractes fixes perquè hi havia un compromís institucional que a 31/12 ja estigueren modificats.

A més sol·licita informació en relació al permís de reducció d’una hora retribuït per cura de menors perquè la postura de la Universitat de València va ser que mentre no es publicara la sentència del Tribunal Suprem es respectaria el permís d’aquelles persones que ho tenien concedit, però hi ha problemes amb personal amb aquest permís que ha modificat la seua situació administrativa. En aquests casos, se’ls obliga a sol·licitar de nou el permís i li’l deneguen.

El vicegerent d’Ordenació Acadèmica i Professorat dona la paraula al gerent.

El gerent contesta:

* Sobre el tema de les inspeccions de treball, quan la universitat tinga una posició clara, ho participarà.
* Respecte al calendari de processos selectius, s’informarà quan estiga elaborat.
* Pel que respecta a la reducció de càrrega docent plantejada, no hi ha voluntat d’obrir la negociació de més hores.
* Sobre la qüestió tècnica dels documents adjunts als correus, es revisarà.
* Pren nota de la problemàtica del professorat ajudant doctor i comparteix la seua preocupació.
* Respecte a la regularització dels contractes: la institució es va comprometre a fer-la fins a 31/12/2023.
* En relació a la sentència TS sobre permís retribuït, la Universitat es limita a complir la legalitat.

Sense més assumptes que tractar, a les 10:48 hores, el president clou la sessió, del contingut de la qual s'estén aquesta acta.

La secretària Vist-i-plau

El president de la Mesa Negociadora

Marina Talavera Ballester Ernest Cano Cano